Klag gelê teen MagashuleAce Magashule. Foto; ANC/Twitter Die DA gaan vandag strafregtelike klagte teen Ace Magashule, voormalige premier van die Vrystaat, aanhangig maak. Patricia Kopane, Vrystaatse leier van die DA, en ’n afvaardiging sal eers ’n oorsigbesoek aan die Vogelfontein-behuisingsprojek in Bethlehem bring. Nomawethu Sbukwana, woordvoerder van die DA, het gesê daar word beweer dat Magashule, sekretaris-generaal van die ANC, ingemeng het by die behuisingsprojek om te verseker dat ’n Chinese maatskappy, Unital Holdings, ’n behuisingskontrak van R150 miljoen bekom. Unital Holdings het na bewerings bande met een van Magashule se dogters. Volgens die DA word daar ook beweer dat tenderverkrygingsprosedures verontagsaam is om te verseker dat Unital nagenoeg R70 miljoen van die provinsiale departement van menslike nedersettings ontvang om oorsig oor die projek te doen. Sbukwana het gesê die DA-afvaardiging sal ná die oorsigbesoek na die Bethlehem-polisiestasie gaan om strafregtelike klagte teen Magashule in te dien vir sy beweerde rol om ’n korrupte verhouding tussen Unital Holdings en die Vrystaatse provinsiale regering te fasiliteer. Nog ’n dogter van Magashule word ook by ’n verdagte eiendomstransaksie betrek met die Vrystaatse Ontwikkelingskorporasie wat glo tot gevolg gehad het dat sy R9 miljoen verdien het. Magashule is die afgelope tyd erg onder skoot. Dit kom na berigte dat hy R20 miljoen bestee het aan sy afskeidspartytjie van die provinsie. Magashule is ook betrek by die omstrede Gupta-familie se Vrede-suiwelprojek.